මෙවර මහ කන්නය සඳහා හෙක්ටයාර 500 ක වියළි මිරිස් වගා කිරීමට කෘෂිකර්ම අමාත්‍යංශය සැලසුම් කර තිබේ.වියළි මිරිස් නිෂ්පාදනය කිරීමේ ජාතික වැඩසටහන යටතේ මෙම වැඩසටහන ක්‍රියාත්මක කෙරේ.මෙම වැඩසටහන යටතේ 2012 යල හා මහ කන්න දෙක සඳහා හෙක්ටයාර් 400 ක පමණක් වියළි මිරිස් වගා කිරීමට තීරණය කර තිබුණු නමුත් කෘෂිකර්ම ඇමැති මහින්ද යාපා අබේවර්ධන මහතා මේ සම්බන්ධයෙන් වැඩි අවධානයක් යොමු කර මහ කන්නය සඳහා පමණක් හෙක්ටයාර් 500 ක වියළි මිරිස් වගා කළ යුතු බවට අදාළ අංශවලට උපදෙස් දී ඇත.එක්ගල්ඔය, පල්ලංඔය,තොට්ටම ආදී ප්‍රදේශත්, අඩ්ඩාලච්චේන කලාපයේ කෝමාරිය, තිරික්කොවිල්, විනයාගපුරම් ආදී ප්‍රදේශත් අම්පාර කලාපයේ රජගලතැන්න, උදයපුර,මායාදුන්න, හිමිදුරාව, ගලහිටියාගොඩ සහ උගන ප්‍රදේශයත් වියළි මිරිස් වගාව සඳහා යොදා ගැනේ.ඒ අනුව අම්පාර දිස්ත්‍රික්කයේ මෙම වගාව සිදු කරන අතර එම ප්‍රදේශයේ ගොවීන්ට අවශ්‍ය ජල පොම්ප ලබා දීමටද කෘෂිකර්ම අමාත්‍යංශය පියවර ගෙන තිබේ.දුෂ්කර පළාත් වල වියළි මිරිස් වගාවේ යෙදෙන ගොවීන් සඳහා විශාල ශක්තියක්, පිටුබලයක් ලැබෙන බවත් එමඟන් දේශීය මිරිස් නිෂ්පාදනයේ ප්‍රගමනයක් සිදු වනු ඇති බවත් කෘෂීකර්ම ඇමැති මහින්ද යාපා අබේවර්ධන මහතා පවසයි..